Eerlikheid en goeie kommunikasie is die fondasie vir 'n gesonde verhouding - veral wat die huwelik aanbetref. Enige goeie idee kan egter misbruik word. Dit is byvoorbeeld eerlik van 'n man om vir sy vrou te sê haar kos is sleg. Dit is eerlik van 'n vrou om haar uit te spreek oor haar man se tekortkominge. Eerlikheid wat egter nie die beste belange van die ander persoon op die hart dra nie, is wreed en selfsugtig. Dit is veral wreed as dit iets is wat die persoon nie kan verander nie. Sommige paartjies, in hulle strewe daarna om elke gedagte en opinie te deel, vernietig die soet romanse wat hulle in die eerste plek na mekaar toe aangetrek het. Jou eggenoot is die persoon wie jy gekies het om mee te trou. As jy nie jou huiswerk deeglik voor die tyd gedoen het nie, moenie kla as jy nie van die resultate hou nie. Petrus skryf: 'Die belangrikste van alles is dat julle mekaar onselfsugtig moet liefhê, al tap dit julle energie. Sulke liefde maak baie sondes toe' (1 Petrus 4:8 NLV). Paulus skryf: 'Die liefde is geduldig en vriendelik, die liefde is nie jaloers nie, die liefde blaas nie sy eie beuel nie, is nie vol van homself nie. Dit tree nie onwaardig op nie, stel nie sy eie belange voorop nie, is nie kort van draad nie, hou nie boek van die kwaad wat jou aangedoen word nie. Dit treur oor die onreg wat plaasvind, en juig as die waarheid seëvier. Die liefde bly stil oor ander se foute, dit bly steeds vertrou, dit hou aan met hoop, dit verduur alles' (1 Korintiërs 13:4-7 NLV). Wanneer jy hierdie deugsaamhede bemeester, word 'n gelukkige huwelik gewaarborg.